**Palvelukuvaus**

**Kuntouttava työtoiminta Oulussa**

Kuntouttavan työtoiminnan asiakas on työtön työnhakija, jonka aktivointisuunnitelmaan tai monialaiseen työllistymissuunnitelmaan on kirjattu suunnitelma hakeutumisesta kuntouttavaan työtoimintaan. Aktivointisuunnitelman tarve on pääsääntöisesti tunnistettu TE-palveluissa, Kelassa, sosiaalipalveluissa, työllisyyspalveluissa tai se on laadittu asiakkaan pyynnöstä. Monialaiset työllistymissuunnitelmat toteutetaan TYP:ssä. Asiakas tekee suunnitelman yhdessä sosiaali-/työllisyyspalveluiden työntekijän ja Oulun seudun kuntakokeilun/TE-palveluiden työntekijän kanssa. Suunnitelman tavoitteena on asiakkaan työllistymismahdollisuuksien ja elämän- ja arjenhallinnan edistäminen sekä työ- ja toimintakyvyn arvioiminen, koulutus- ja urasuunnittelun edistäminen. Kuntouttavaan työtoimintaan ohjautumiseen vaikuttavia tekijöitä ovat esimerkiksi sosiaaliset ja elämänhallinnan vaikeudet, somaattiset sairaudet sekä mielenterveys- ja päihdeongelmat.

Oulun kaupungissa kuntouttavaa työtoimintaa järjestää hyvinvointipalvelut ja työllisyyspalvelut verkostomallin mukaisesti joko yksilö- ja ryhmämuotoisena työtoimintana. Palvelua toteuttavat kunnan ja kolmannen sektorin toimijat, marginaalisesti valtio. Kuntouttavan työtoiminnan järjestämistä koordinoi työllisyyspalvelut. Sosiaalipalveluissa toiminta suuntautuu enemmän elämänhallintaa ja osallisuutta vahvistavaan työtoimintaan ja työllisyyspalveluissa koulutukseen ja työelämään suuntaavaan työtoimintaan.

Vuosittain kuntouttavassa työtoiminnassa on noin 1000 asiakasta. Vaihteluväli kuntouttavan työtoiminnan kestossa on kolmesta kuukaudesta useampaan vuoteen. Kuntouttavan työtoiminnan aikana asiakkaan ensisijainen etuus on työmarkkinatuki. Tämän lisäksi Kela maksaa asiakkaalle kulukorvausta jokaiselta työtoimintapäivältä 9 €/pvä. Sosiaalipalvelut tukevat asiakasta matkakuluissa julkisen liikenteen 30 vrk matkakortilla kuukausittain. Matkakorvauksen lisäksi sosiaalipalvelut myöntävät asiakkaalle kuntouttavan työtoiminnan liikuntapassin, joka mahdollistaa kaupungin omien liikuntapalveluiden ja asiantuntijuuden käytön. Kuntouttavan työtoiminnan asiakkaat saavat myös Kaiku-kortin, jolla voi osallistua eri toimijoiden järjestämiin kulttuuritapahtumiin sekä kursseille maksutta. Lisäksi kuntouttavan työtoiminnan asiakkailla on mahdollisuus saada terveysliikuntaa, ravintotietoa sekä ohjattua toimintaa BusinessAseman FabLab:n digitaalisessa toimintaympäristössä. Kuntouttavan työtoiminnan opinnollistamisen aikana työnhakija-asiakas voi kartuttaa ammatillisiin tutkintoihin liittyvää osaamista käytännön työtehtäviä tehden. Tavoitteena on tehdä toimenpiteen aikana karttuva osaaminen näkyväksi. Opinnollistamiseen voi osallistua toimipaikoissa, jotka on kuvattu oppimisympäristöinä yhdessä oppilaitosten kanssa.

Sosiaaliohjaajan tehtävänä on kartoittaa yhdessä asiakkaan kanssa vaihtoehtoisia työtehtäviä ja soveltuvia työtoimintapaikkoja asiakkaan elämäntilanne, tavoitteet, toiveet, osaaminen ja toimintakyky huomioiden. Sosiaaliohjaaja käy läpi asiakkaan kanssa mahdolliset kuntouttavan työtoiminnan paikat ja sopii tutustumiskäynnistä. Käynnin yhteydessä arvioidaan asiakkaan tarpeita ja työtoimintapaikan mahdollisuuksia vastata niihin. Tutustumiskäynnillä voidaan sopia kuntouttavan työtoiminnan käytännön sisällöistä, päivien määrästä, työtehtävistä ja aloitusajankohdasta. Ensimmäinen sopimus on pituudeltaan kolme kuukautta.

Tarvittaessa sovitaan kuntouttavan työtoiminnan aloituksen yhteyteen monialainen verkostotapaaminen, jossa määritellään lähtötilanne, tavoitteet kuntouttavalle työtoiminnalle ja suunnitelma tavoitteiden toteuttamiseksi. Sosiaalipalveluiden asiakaskoordinaattori kutsuu verkostoon tarvittavat toimijat ja sopii verkostotapaamisen ajankohdan. Verkostopalaveriin osallistujat sitoutuvat yhteiseen suunnitelmaan ja hoitavat kullekin taholle sovitut vastuutehtävät. Verkostoon voi kuulua esimerkiksi kuntakokeilun omavalmentaja, mielenterveys- tai päihdepalveluiden työntekijä, työttömien terveystarkastuksen sairaanhoitaja tai muu asiakkaan hoidosta tai palvelusta vastaava taho.

Kuntouttavan työtoiminnan alkaessa asiakas täyttää Kykyviisarin. Kykyviisari on työ- ja toimintakyvyn itsearviointimenetelmä, jossa asiakas arvioi tilannettaan, keskeisiä tavoitteitaan ja kehittämiskohteitaan. Asiakas täyttää Kykyviisarin uudelleen kolmen kuukauden kuluttua kuntouttavan työtoiminnan aloituksesta, mikä mahdollistaa työ- ja toimintakyvyn muutoksen arvioinnin. Kykyviisarin tulokset voidaan tarvittaessa integroida monitoimijaiseen työkyvyn kirjalliseen yhteenvetoon.

Kuntouttavan työtoiminnan jakson aikana voidaan asiakkaan tarpeen mukaan toteuttaa monitoimijainen työkyvyn arviointi yhdessä asiakkaan, kuntouttavan työtoiminnan ohjaajan, sosiaaliohjaajan, toimintaterapeutin ja muun asiakkaan tarpeen mukaisen toimijan kanssa. Arvioinnissa hyödynnetään työ- ja toimintakyvyn menetelmiä (ml. Kykyviisari), joiden avulla kootaan tietoa asiakkaan vahvuuksista, kehittymiskohteista sekä työkyvyn tuen keinoista sekä rakennetaan yhteistä ymmärrystä asiakkaan tilanteesta ja tavoitteista. Tavoitteena on lisäksi vahvistaa eri toimijoiden osaamista työkyvyn arvioinnissa ja tukikeinoissa. Arvioinnista laaditaan yhteenveto asiakkaalle hyödynnettäväksi työkyvyn tuen toimissa ja jatkosuunnitelmien vahvistamisessa. Monitoimijaisen mallin tavoitteena on asiakkaan osallisuuden, toimijuuden ja hyvinvoinnin sekä oikea-aikaisen palvelun ja työelämään sijoittumisen vahvistaminen.

Oulun kaupungin kuntouttavan työtoiminnan yksiköissä kuntouttavan työtoiminnan ohjausta tuetaan Tutor -koulutuksella ja Tutor -avustuksella. Tutor -koulutuksessa tutustutaan toiminnallisesti työllistymisen eri vaihtoehtoihin. Koulutus tukee valmiuksia toimia työllisyystoimenpiteisiin sijoittuvien henkilöiden tukena ja tiedonjakajana sekä myönteisen asenneympäristön vahvistajana omassa työyhteisössä. Tutor -koulutukseen osallistuvat Oulun seudun kuntien työntekijät ja työllisyyden hoidon parissa työskentelevät 3.sektorin yhteistyökumppanit.

Kuntouttavasta työtoiminnasta työhönvalmennukseen

Työhönvalmennus vahvistaa kuntouttavan työtoiminnan asiakkaan siirtymistä työkokeiluun tai palkkatyöhön. Työhönvalmennusta saa Oulun seudun kuntakokeilusta, TE -toimistosta, alueen hankkeista sekä työllistymistä edistävänä ammatillisena kuntoutuksena yksityisiltä palveluntuottajilta. Työhönvalmennusta toteutetaan asiakkaan tarpeenmukaisesti sekä työkokeilun aikana että työsuhteen alkuvaiheessa. Työhönvalmennuksen sisältö ja keinot sekä työhönvalmentajien osaaminen on vaihtelevaa.

 Tulevaisuuden tavoitteet kuntouttavan työtoiminnan toteuttamisessa

Asiakaskoordinaattori sopii uuden verkostotapaamisen noin kolmen kuukauden päähän kuntouttavan työtoiminnan aloituksesta. Verkostotapaamiseen kutsutaan mukaan sillä hetkellä asiakkaan tarpeenmukaiset toimijat, ml. Kelan asiantuntija. Tapaamisella arvioidaan 1. kuntouttavan työtoiminnan jakson oikea-aikaisuutta, vaikuttavuutta, asiakkaan sen hetkistä tilannetta ja palveluiden tarvetta. Käydään läpi kykyviisarin tulokset ja asiakas tekee toisen itsearvioinnin.

Laaditaan yhteinen asiakassuunnitelma sen hetkinen työ- ja toimintakyky ja asiakkaan tavoitteet huomioon ottaen. Yleisimpiä jatkosuunnitelmia ovat opintoihin hakeutuminen, työhönvalmennus, työkokeilu, palkkatukityö, eläkeselvittely, ammatillinen kuntoutus, palkkatyöhön hakeutuminen. Mikäli asiakkaan kuntouttavan työtoiminnan päättyy tai keskeytyy, kartoitetaan asiakkaan tarpeen mukaan sosiaali- ja terveyspalveluiden tarve kuten päihdekuntoutus, sosiaalinen kuntoutus ja asumisen arviojakso. Tarvittaessa toteutetaan työ- ja toimintakyvyn arviointi ja/tai monitoimijainen työkyvyn arviointi.

Tavoitteena on asiakkaiden eteneminen nykyistä paremmin työllistymistä edistäviin palveluihin, kuntoutukseen, koulutukseen ja avoimille työmarkkinoille. Työhönvalmennus tehostaa asiakkaan tarpeenmukaista sijoittumista työsuhteeseen. Laadullisen kehittämisen keinoina asiakkaan lähtötilanteen kokonaisvaltaisempi kartoitus, monialaisen yhteistyön lisääminen ja työ- ja toimintakyvyn arvion ja seurannan menetelmien säännönmukaisempi käyttö. Yhteistyötä TE-palveluiden, Oulun seudun kuntakokeilun/ työllisyyspalveluiden, oppilaitokset ja koulutuspalveluiden tuottajien sekä sosiaali- että terveyspalveluiden kanssa on tarpeen tiivistää. Työhönvalmennusta olisi hyvä jalkauttaa nykyistä paremmin työympäristöön, työyhteisöihin ja verkostoyhteistyöhön. Lisäksi kuntouttavien työtoimintapaikkojen soveltuvuutta tulisi arvioida yksilöllisemmin ja edistää toimijoiden osaamista. Kuntouttavan työtoiminnan asiakkaiden osaamisen osoittamista jaksojen aikana tulee kehittää lisäämällä opinnollistamista. Palveluissa on tarve nykyistä laajempiin sosiaalisen kuntoutuksen ja muiden sosiaali- ja terveyspalveluiden mahdollisuuksiin, mikäli asiakkaan työ- ja toimintakyky ei vastaa kuntouttavan työtoiminnan edellytyksiä.

Seuranta- ja palautejärjestelmän mukaan ottaminen toiminnan tulosten ja vaikuttavuuden arviointiin.







 

